**КАША - СІЛА НАША**

**Інтэгрыраваны занятак па адукацыйных галінах “ Дзіця і грамадства”**

**і “Развіццё маўлення і культура маўленчых зносін”**

**для дзяцей другой малодшай групы**

**Праграмныя задачы:** фарміраваць у дзяцей культуру прыняцця ежы, цікавасць да працэсу прыгатавання кашы ; развіваць уменні ўступаць у зносіны на тэмы з асабістага вопыту і ўтвараць прыметнікі з дапамогай суфіксаў; выхоўваць элементарную культуру паводзін за сталом, пачуццё прыналежнасці да нацыянальных культурных традыцый.

**Матэрыялы і абсталяванне:** муляж печы, гаршчкі, пярловая крупа, малюнкі гаршчкоў з рознымі крупамі, схема расказу пра правілы прыняцця ежы, медальёны з выявамі вады, солі,цукру і крупы.

**Папярэдняя работа:** завучванне пагаворак пра кашу, разглядванне розных круп, завучванне правіл паводзін за сталом

**Ход заняткаў**

**Выхавальнік (В.):** Добры дзень,мае даражэнькія: вялікія і маленькія! Рада сіх вас прывітаць , а яшчэ пачаставаць. Чым я вас хачу пачаставаць? Паспрабуйце адгадаць.

Крупу ў чугунок засыпала,

Вадой халоднай залівала,

Ставіла ў печ прыпарыцца,

Што тут можа атрымацца? *(Каша).*

**В.** Так , сапраўды- гэта каша. Спрадвеку каша займала ў нашага народа

галоўнае месца на стале як у багатых, так і ў бедных людзей. Каша – гэта карысная ежа , якая дапамагала нашым продкам быць здаровымі і дужымі, таму пра яе так і казалі: каша- сіла наша. Давайце паўторым : каша-сіла наша!

- Што вы сёння елі з раніцы? Якая сёння была каша?

- А чаму трэба есці кашу на снеданне?

*( Бо з раніцы шмат работы , заняткі, на ўсё трэба шмат сіл і энэргіі, а ў кашы многа карысных вітамінаў і рэчаў.)*

- Калі пра людзей кажуць : “ Ён мала кашы еў”?

*( Так кажуць пра слабых і хілых людзей, якія не ядуць кашу.)*

- Але ж мы з вамі не хочам быць такімі, таму сёння з’елі ўсю кашу і будзем заўсёды яе есці. Згодны?

**В.**  А ці ведаеце вы, якія бываюць наогул кашы?

**Гульня з мячом «Скажы, якая каша»**

*Выхавальнік дашкольнай адукацыі кідае па чарзе мячык і пытаецца :*

Каша з гароху якая? – (*гарохавая);*

Каша з грэчкі якая? – (*грэчневая);*

Каша з проса якая? – (*прасяная);*

Каша з геркулеса якая? – (*геркулесавая)*;

Каша з рысу якая? – (*рысавая)*;

Каша з манкі якая? – (*манная)*;

Каша з аўсянкі якая? – (*аўсяная);*

Каша з пярлоўкі якая? – (*пярловая)*;

Каша з пшаніцы якая? – (*пшанічная)* ;

Каша з чачавіцы якая? – *(чачавічная)*.

**В.** Раней, калі не было газавых і электрычных пліт, кашу варылі ў печы.

Вось паглядзіце , як гэта было.

*( Выхавацель дашкольнай адукацыі падыходзіць да муляжа печы).*

У печ накладвалі дровы, падпальвалі іх. Калі дровы згаралі,у вугалькі ўстаўлялі чыгунок з крупой і вадой. Я хачу сёння пачаставаць вас смачнай беларускай кашай – панцак. Паглядзіце, якая гэта крупа. Сыпце кожны па жменьцы ў чыгунок! Зараз я дабаўлю вады, пасалю, трошкі цукру ды пастаўлю кашу ў печ. Няхай варыцца!

**Гульня “ Варым кашу”**

**В.** А зараз я прапаную пагуляць у гульню “ Варым кашу”. Зрабіце круг.

Гэта гаршчок. Давайце назавём, што нам патрэбна для таго, каб зварыць кашу *(Вада, соль,цукар, крупа)*. Вось кожны з вас будзе адным з такіх прадуктаў (*Цапляе медальёны*). Я буду называць прадукты, а вы , як толькі пачуеце сябе- адразу выходзьце ў сярэдзіну круга.

Раз, два, тры,

Кашу наш гаршчок вары!

Мы ўважлівымі будзем

І нічога не забудзем!

Наліваем мы ваду *…( выходзіць дзіця з медальёнам вады)*

Мы ўважлівымі будзем

І нічога не забудзем!

Сыплем соль…*…( выходзіць дзіця з медальёнам солі)*

Мы ўважлівымі будзем

І нічога не забудзем!

Сыплем цукар…*…( выходзіць дзіця з медальёнам цукру)*

Мы ўважлівымі будзем

І нічога не забудзем!

Насыпаем мы крупу……*…( выходзіць дзіця з медальёнам цукру)*

Усе прадукты мы змясцілі.. *(дзеці ідуць па кругу ў розных напрамках)*

Каша варыцца: “ Пых-пых- пых” (*пляскаюць у далоні*)

Для вялікіх і малых.

**В.**Якую кашу мы варым у печы? *( Панцак)*. А цяпер размяшаем кашу. Каб яна была яшчэ смачнейшай, давайце скажам чароўныя словы.

**Чыстамоўка**

* Цак-цак-цак- варым мы панцак.
* Ку-ку-ку- будзе каша з панцаку.

-А зараз давайце выйдзем да печы ды прыгаворым, каб каша наша хутчэй варылася.

**Пальчыкавая гімнастыка**

Варыся, варыся, каша!

Варыся хутчэй!

*(Водзім указальным пальцам адной рукі па далоні другой).*

Будзем есці кашу,

Станем мы дужэй.

*(Згінаем рукі ў локцях, сціскаючы пальцы ў кулак)*

Пых-пых! Пых-пых!

 Станем мы дужэй.

(*Пляскаюць у далоні*).

**В.**У кожнага з вас ёсць свая любімая каша. Выбярце яе на малюнку, і раскажыце, чаму вы яе любіце.

**1 дзіця:** Я люблю рысавую кашу. Рыс расце амаль у вадзе і багаты вітамінамі.

**2 дзіця**: Я люблю прасяную кашу. Яна дапамагае умацоўваць косці,зубы і валасы.

**3 дзіця:** Я люблю грэчнявую кашу. Бо грэчка багата жалезам і карысна для дзяцей.

**4 дзіця:** Я люблю манку. Яе атрымліваюць з пшаніцы. Яна лёгкая і смачная, асабліва з яблыкам.

**5 дзіця:** А я люблю аўсяную кашу. Гэта каша прыгажосці . Яна карысна для скуры і жалудка.

**В.**Ведаеце, чаму я вырашыла сёння пачаставаць вас панцаком? Бо ў гэтай кашы есць клятчатка і шмат карысных рэчаў. Панцак дапамагае знізіць алергічныя рэакцыі, знішчыць мікробы і нават вылячыць захворванні шкуры. Мне здаецца, што наш панцак ужо ўварыўся ў печы. Я гатова вас пачаставаць . Але спачатку хачу паслухаць пагаворкі пра кашу.

**Пагаворкі пра кашу**

1.Кашу маслам не сапсуеш.

2.Без кашы сям’ю не накорміш.

3.Дзе каша, там і месца наша.

4.Каша – карміліца наша.

5. Дзе каша ды аладка, там будзе і грамадка.

**В.** Ну што ж. Вы сёння вялікія малайцы. А зараз давайце паглядзім, ці зварылася наша каша? Вой! Як смачна пахне. Але спачатку мы пачастуем сваіх гасцей. За гасцямі і нам добра!

**В.** А цяпер і нам пара паспрабаваць кашу з панцаку. Але спачатку давайце ўспомнім па малюнках правілы прыняцця ежы.

*(Дзеці па схеме расказваюць правілы).*

1.Перад ядой мыем рукі з мылам.

2.Прымаем ежу акуратна, бяром патроху.

3.Добра перажоўваем ежу з закрытым ротам.

4.Перад ядой жадаем “Смачна есці!”, пасля яды кажам “ Дзякуй!”

**В.** Запрашаю ўсіх за стол.

Лепш за кашу страў няма,

Няма лепей панцака.

Ешце дзеткі ўсе са смакам!

І кажыце дзякуй!

ЛІТАРАТУРА:

1. Вучэбная праграма дашкольнай адукацыі.- Мінск: Нац. ін-т адукацыі, 2019.
2. Дубініна , Д.М. Выхаванне ў дзяцей дашкольнага ўзросту цікавасці да

беларускай мастацкай літаратуры і фальклору: дапаможнік для педагогаў устаноў дашкольнай адукацыі /Д.М.Дубініна.- Мінск: Новое знание , 2016